钦定古今图书集成/明伦汇编/官常典/第522卷 > 巩彦晖
## 钦定古今图书集成/明伦汇编/官常典/第522卷 > 巩彦晖

按《元史》本传：“彦晖，易州人。与兄彦荣俱以武勇称。初，
彦荣以百夫长隶千户何伯祥麾下，累有战功，后告
老，以彦晖代之。诸军伐宋，彦晖从破枣阳，斩首甚众。
万户张柔之驻曹武也，彦晖与伯祥别将一军，破大
洪诸寨，宋人出荆鄂，选兵二万救之，彦晖与伯祥逆
战，斩首五百级，生擒曹路分等一十六人。是夜，宋兵”
来攻，彦晖率甲士三十人追击于曹武镇，敌溃走，擒
其主将以归。战光州，柔军于东北，夜二鼓，命彦晖率劲卒二百伏西南，五鼓东北，声震天地。彦晖植梯先
登，众继之，破其外城，遂急攻，并其子城，破之。战滁州，
彦晖率浮浑脱者十人，夜渡池水，入栏马墙，杀守军
三铺，焚其东南角排寨木帘，大军继之，比明，拔其城。
会大军攻黄州，诸将壁垒未定，有舟来，觇柔遣彦晖
伏甲二百于赤壁之下。敌军夜半果水陆并至，彦晖
等曳枪，俟其半过而击之，敌大挠，死者无算，生擒十
七人。师还，又破张家寨，以守将献。从攻寿州，夺其门，
生擒三人以出。泗州之役，诸将自四鼓集城下，为堑
水所阻，黎明无敢渡者，两军交射如雨，彦晖被重甲
径渡，敌将来御，彦晖刺其胸，搏杀之，众毕渡。至晡，得
其外城，寻登其月城，彦晖将下，顾伯祥失所在，乃与
王进反求之。敌复追袭，彦晖力战，翼伯祥以出，由是
伯祥与彦晖如亲昆弟然。事闻，赐彦晖银符牌，俾兼
镇抚事。岁己未十一月，兵渡江，次武昌，宋援兵四集，
彦晖逆战。有舟数十来挑战，彦晖逐之入湖中，伏出，
围彦晖数匝，左右莫能近。彦晖矢尽，短兵接，身被重
伤，度不可免，遂投水中。敌援之出，载归江州。见宋官
不屈，问以事，不对，竟死，年五十六。